ປ.ໂອບາມາ ວ່າ ພວກເຮົາ ແມ່ນເປັນໜີ້ ບຸນຄຸນ ຕໍ່ພວກ​ນັກ​ລົບ​ເກົ່າ​​ (ວີດີໂອ)
ທ່ານ ໂອບາມາ ໃຫ້ຄໍາໝັ້ນສັນຍາວ່າ ລັດຖະບານຂອງທ່ານ ຍັງຈະສືບຕໍ່ຊຸກຍູ້​ ໃຫ້​ເງິນສະໜັບສະໜຸນ ຕໍ່ບັນດາເຫຼົ່າທະຫານ ທັງຊາຍແລະຍິງ ທີ່ໄດ້ກັບຄືນມາ ປະເທດແລ້ວ.
ປະທານາທິບໍດີ ສະຫະລັດ ທ່ານ Barack Obama ໄດ້ເຂົ້າ ຮ່ວມກັບຊາວອາເມຣິກັນຈໍານວນຫຼາຍລ້ານຄົນ ໃນການສະຫຼອງ ວັນນັກລົບເກົ່າ ເພື່ອໃຫ້ການຄໍານັບ ຕໍ່ບັນດາເຫຼົ່າທະຫານໆ ທັງຊາຍແລະຍິງ ທີ່ຮັບໃຊ້ໃນກອງທັບແຫ່ງຊາດຂອງສະຫະ ລັດນັ້ນ ທ່ານ ໂອບາມາ ໄດ້ໃຫ້ຄໍາໝັ້ນສັນຍາ ໃນວັນຈັນວານນີ້ວ່າ ຊາວອະເມຣິກັນທັງຫຼາຍແມ່ນຈະບໍ່ລືມ ການເສຍສະລະຂອງ ບັນດານັກລົບເກົ່າຂອງສະຫະລັດ ແລະໃຫ້ຄໍາໝັ້ນສັນຍາອີກວ່າ ລັດຖະບານຂອງທ່ານ ຍັງຈະສືບຕໍ່ຊຸກຍູ້ໃຫ້ເງິນສະໜັບສະໜຸນ ຕໍ່ບັນດາເຫຼົ່າທະຫານທັງຊາຍແລະຍິງ ທີ່ໄດ້ກັບຕ່າວຄືນມາເຖິງ ບ້ານແລ້ວ ຈາກສົງຄາມໃນອີຣັກ ແລະອັຟການີສຖານ ປະທານາທິບໍດີ ໄດ້ກ່າວທີ່ສຸສານແຫ່ງຊາດ Arlington ຊຶ່ງຕັ້ງຢູ່ນອກກຸງວໍຊິງຕັນ ຫຼັງຈາກ ທີ່ໄດ້ວາງພວກມາລາ ທີ່ຂຸມຝັງສົບທະຫານນິລະນາມແລ້ວ ກ່ອນນັ້ນ ທ່ານໂອບາມາ ແລະພັນລະຍາ ຄືສະຕີໝາຍເລກນຶ່ງ ທ່ານນາງ Michelle ໄດ້ຈັດງານລ້ຽງ ອາຫານເຊົ້າ ຕ້ອນຮັບບັນດາ ນັກລົບເກົ່າແລະຄອບຄົວຂອງພວກເຂົາເຈົ້າ ຢູ່ທີ່ທໍານຽບຂາວ ປະທານາທິບໍດີ ໂອບາມາ ກ່າວວ່າ ປະເທດຊາດແມ່ນຕິດໜີ້ບຸນຄຸນ ພວກນັກລົບເກົ່າ ໃນການຮັບໃຊ້ປະເທດຊາດຂອງພວກເຂົາເຈົ້າ ທ່ານໄດ້ໄປທໍາການເຄົາລົບເປັນພິເສດ ຕໍ່ນັກລົບເກົ່າ ທີ່ມີອາຍຸແກ່ທີ່ສຸດ ຄືທ່ານ Richard Overton ໄວ 107 ປີ ທ່ານ ໂອບາມາ ໄດ້ໃຫ້ຄໍາໝັ້ນສັນຍາ ໂດຍສະເພາະແມ່ນການໃຫ້ຄວາມຊ່ອຍເຫຼືອພວກ ນັກລົບເກົ່າ ທີ່ກັບຕ່າວຄືນມາຈາກສົງຄາມ ໃນອັຟການີສຖານ ໃນຂະນະທີ່ສົງຄາມທີ່ຍືດ ເຍື້ອຍາວນານທີ່ສຸດ ຈະສິ້ນສຸດລົງໃນສອງສາມປີຂ້າງໜ້ານີ້ ຊຶ່ງທ່ານ ໂອບາມາ ກ່າວວ່າ ຊາວອາເມຣິກັນທັງຫຼາຍ ໄດ້ພາກັນໃຫ້ກຽດແກ່ບັນດານັກລົບເກົ່າໃນຫຼາຍໆທາງດ້ວຍ ການເຮັດພິທີສະຫຼອງຊຶ່ງເລື້ອຍໆນັ້ນແມ່ນການເດີນສວນສະໜາມພາເຣດ ທີ່ລັດ Oklahoma ໃນພາກກາງຂອງສະຫະລັດ ໄດ້ມີການ ສ້າງອານຸສາວະລີໃໝ່ ເພື່ອໃຫ້ກຽດແກ່ບັນດານັກລົບເກົ່າ ຈາກສົງຄາມຫວຽດນາມ ຊຶ່ງນ້ອຍກວ່າອານຸສາວະລີ Vietnam Veterans Memorial ໃນກຸງ ວໍຊິງຕັນ ດີຊີ ໃນນະຄອນນີວຢ໊ອກ ພິທີເດີນສວນສະໜາມນັ້ນແມ່ນເນັ້ນໃສ່ບັນດານັກລົບເກົ່າທີ່ເປັນ ແມ່ຍິງກັບບັນຫາທີ່ທ້າທາຍທີ່ພວກເຂົາເຈົ້າປະເຊີນ ວັນທີ 11 ພະຈິກແມ່ນໄດ້ສະຫຼອງກັນເປັນຄັ້ງທໍາອິດ ໃນສະຫະລັດ ນັບຕັ້ງແຕ່ປີ 1919 ຊຶ່ງ ແມ່ນມື້ສະຫຼອງ ຂີດໝາຍຄົບຮອບການສິ້ນສຸດລົງຂອງສົງຄາມໂລກຄັ້ງທີ 2 ແຕ່ວັນ ພັກນີ້ໄດ້ ຮັບຊື່ໃໝ່ວ່າເປັນວັນນັກລົບເກົ່າ ໃນປີ 1954 ເພື່ອເປັນກຽດໃຫ້ແກ່ພວກນັກລົບ ເກົ່າ ໃນສົງ ຄາມທຸກໆປາງ